
תיקון טעות בחוק הגנת הצרכן (תיקון מס' 15), התשס"ה-2005

היו"ר משה כחלון:
אני פותח את הישיבה. על סדר היום תיקון טעות בחוק הגנת הצרכן (תיקון מס' 15), התשס"ה-2005. אני קורא את מכתבה של יושבת-ראש הכנסת: "בהתאם להוראת סעיף 10א לפקודת סדרי השלטון והמשפט, הריני מעבירה לעיונך הצעה לתיקון טעות בשל טעות טכנית בנוסח החוק שבנידון, אשר התקבל בכנסת ביום כ"ט בטבת התשס"ה (10 בינואר 2005).  

זאת פנייה של יושבת-ראש הכנסת אלינו לוועדה. גברתי היועצת המשפטית, התייחסות בבקשה. 

אתי בנדלר:
תודה. סעיף 10א לפקודת סדרי השלטון והמשפט, התש"ח-1948, דן בתיקון טעות בנוסח שנתקבל. ברשותך אקרא את סעיפים קטנים (א)-(ב) שבו. בסעיף קטן (א) כתוב: "לעניין סעיף זה 'הוועדה' – ועדה מוועדות הכנסת שחוק היה בטיפולה...". זה החלק הרלוונטי לענייננו. סעיף קטן (ב): "נפלה טעות בנוסח של חוק כפי שנתקבל בכנסת וקבעה הוועדה, לפי הצעת יושב-ראש הכנסת, כי הטעות היא לשונית, טכנית, פליטת קולמוס, השמטה מקרית, טעות הדפסה, שיבוש של העתקה וכיוצא באלה – רשאית הכנסת בהחלטה לתקן את הטעות". 

דהיינו, אם נפלה טעות בנוסח של חוק שהכנסת קיבלה בשלוש קריאות, כדי לתקן את הטעות הזאת, ככל שמדובר בטעות לשונית טכנית, פליטת קולמוס וכיוצא באלה, אין צורך בשלוש קריאות, אלא יש צורך בקביעת הוועדה, שתיעשה לאחר החלטה של הוועדה, בעקבות פניית יושבת-ראש הכנסת אל הוועדה, ובהחלטה של הכנסת על כך. 

בפני הוועדה מונחת פנייה כזאת של יושבת-ראש הכנסת, המבקשת לתקן סוג כזה של טעות שנפלה בחוק שהתקבל. הכוונה להגנת הצרכן (תיקון מס' 15), התשס"ה-2005. חוק זה התקבל ב-בכנסת ב-10 בינואר 2005 ופורסם בספר החוקים התשס"ה, בעמ' 96. באותו חוק הוסף סעיף שעניינו גילוי מדיניות החזרת טובין, ובשל טעות טכנית סומן הסעיף כ-4ב. דא עקא, בתיקון קודם לחוק הגנת הצרכן, תיקון מס' 14, התשס"ד-2004, שהתקבל בכנסת ב-12 ביולי 2004 ופורסם בספר החוקים התשס"ד עמ' 454, התקבל סעיף שסומן גם הוא 4ב. דהיינו, בתיקון מאוחר יותר, במקום לסמן הסעיף החדש כסעיף 4ג, סומן הסעיף החדש 4ב. זאת הטעות שמבקשים לתקן. 

אקרא את סעיף 1 בנוסח ההחלטה שמוצע להביא בפני הכנסת: 

1. בחוק הגנת הצרכן (תיקון מס' 15) התשס"ה-2005 (להלן – תיקון מס' 15) – 

(1) בסעיף 1, המוסיף את סעיף 4ב לחוק הגנת הצרכן התשמ"א-1981 –
(א) בכותרת השוליים במקום "4ב" צ"ל "4ג". 

(ב) ברישה, במקום "4א" צ"ל "4ב"

(ג) סימון סעיף "4ב" המובא בו צריך להיות "4ג". 

(2) בסעיף 2, במקום "4ב" צ"ל "4ג". 

אני קוראת את סעיף 2 המוצע: 

2. תחילתו של תיקון הטעות תחילתו של  תיקון מס' 15. 

אני מבקשת שהוועדה תקבע שאכן מדובר כאן בטעות, ותביא את הטעות להחלטה של מליאת הכנסת. 

היו"ר משה כחלון:
אם כך, אני מאשר את התיקון ומביא למליאה: מאושר. 

הישיבה ננעלה בשעה 11:35.
